Folketing
2005-04-27

Med det, fru Elsebeth Gerner Nielsen siger nu, går jeg ud fra, at Det Radikale Venstre stiller sig positivt over for L 79, som netop går ud på at skærpe kravene om danskundervisningen for familiesammenførte. Så vil jeg i øvrigt lige afvise fru Elsebeth Gerner Nielsens påstand om, at det går tilbage på alle fronter med integrationsindsatsen. Det er faktisk sådan, at beskæftigelsen, siden vi trådte til som regering, blandt indvandrere fra ikkevestlige lande er steget med 12.000. Og det er en væsentlig ting for integrationen at øge beskæftigelsen blandt indvandrere. Så er jeg bare nødt til igen at sige, at det nærmer sig hykleri, når netop et folketingsmedlem fra Det Radikale Venstre stiller sig op og kritiserer indsatsen, for er der nogen, der virkelig er ansvarlig for, at det danske samfund har haft svært ved at klare integrationsopgaven og der nu forestår en kæmpeoprydningsopgave, er det Det Radikale Venstre, som sammen med Socialdemokraterne sad i regering fra 1993 til 2001 og lod udlændingepolitikken sejle, kørte det slapt i et sådant omfang, at der kom 83.000 indvandrere fra ikkevestlige lande i perioden 1993-2001. Det var langt mere, end det danske samfund var i stand til at klare. Nu har vi så strammet op, så det antal, der kommer ind nu via familiesammenføringer og asylansøgninger, er reduceret til en tredjedel af niveauet under den tidligere regering. Det hører alt sammen med, når vi snakker integrationsindsats ...